ทิสโก้มองหุ้นไทยดีออกกองหวังกำไร10%
บลจ.ทิสโก้ ได้ใจ ส่งทาร์เก็ต ฟันด์หุ้นไทยกองใหม่ ตั้งเป้ากำไรรวม 10% แบ่งจ่าย 5+5% เพิ่มจากกองเก่า 2%
29 ต.ค. 2565

บลจ.ทิสโก้ ได้ใจ ส่งทาร์เก็ต ฟันด์หุ้นไทยกองใหม่ ตั้งเป้ากำไรรวม 10% แบ่งจ่าย 5+5% เพิ่มจากกองเก่า 2%
นายสาห์รัช ชัฎสุวรรณ ผู้อำนวยการฝ่ายการตลาดและที่ปรึกษาการลงทุน ธุรกิจกองทุนส่วนบุคคลและกองทุนรวม บริษัทหลักทรัพย์จัดการกองทุน (บลจ.) ทิสโก้ เปิดเผยว่า บลจ.ทิสโก้ ยังมีมุมมองที่เป็นบวกต่อการลงทุนในตลาดหุ้นไทย เนื่องจากคาดว่าแนวโน้มผลการดำเนินงานของบริษัทจดทะเบียนในปีนี้จะขยายตัวอย่างต่อเนื่อง แม้ว่าตัวเลขเศรษฐกิจไทยไตรมาสแรกจะออกมาน้อยกว่าคาด ส่งผลให้มีการปรับลดประมาณการเติบโตของเศรษฐกิจไทย 
“แต่เรายังคงเชื่อว่าเศรษฐกิจไทยทั้งปีจะขยายตัวได้ในระดับที่ดี นอกจากนี้ กรณีที่นักลงทุนต่างชาติปรับพอร์ตการลงทุน โดยขายและออกจากตลาดหุ้นไทย คาดว่าผลกระทบจะน้อยกว่าในอดีตที่ผ่านมา เนื่องจากคาดว่าจะมีแรงซื้อกลับเข้ามาจากนักลงทุนในประเทศ ดังนั้น บลจ.ทิสโก้ จึงได้เปิดเสนอขายกองทุนเปิด ทิสโก้ ไทย อิควิตี้ ไดนามิก ทริกเกอร์ 10% #1 เพื่อตอบโจทย์การลงทุนในจังหวะเวลาที่เหมาะสม” นายสาห์รัช กล่าว
ทั้งนี้ กองทุนเปิด ทิสโก้ ไทย อิควิตี้ ไดนามิก ทริกเกอร์ 10% #1 เป็นกองทุนทาร์เก็ตฟันด์ที่เน้นลงทุนในหุ้นพื้นฐานดีในตลาดหุ้นไทย โดยตั้งเป้าหมายผลตอบแทนไว้ที่ 10% แต่จะแบ่งจ่ายผลตอบแทน 2 ครั้ง เมื่อกองทุนสามารถสร้างผลตอบแทนได้ทุกๆ 5% 
กองทุนเปิด ทิสโก้ ไทย อิควิตี้ ไดนามิก ทริกเกอร์ 10% #1 มีมูลค่าโครงการ 1,000 ล้านบาท ไม่กำหนดอายุโครงการ โดยจะเลิกโครงการหากสามารถสร้างผลตอบแทนได้ถึง 10% โดยเปิดเสนอขายครั้งแรกวันที่ 20–25 มิ.ย.นี้
ก่อนหน้านี้ บลจ.ทิสโก้ เปิดขายกองทุนเปิด ทิสโก้ ไทย อิควิตี้ ทริกเกอร์ 8% #9 ซึ่งเป็นกองทาร์เก็ตฟันด์ที่ตั้งเป้าหมายผลตอบแทนไว้ที่ 8% มูลค่าโครงการ 1,000 ล้านบาท โดยเปิดขายระหว่างวันที่ 14-18 มิ.ย.
รายงานข่าวจากอุตสาหกรรมกองทุนรวม ระบุว่า ในช่วง 2 สัปดาห์ที่ผ่านมา ที่ตลาดหุ้นไทยปรับตัวลดลงรุนแรงนั้น มีกองทุนทริกเกอร์ฟันด์ หรือทาร์เก็ตฟันด์ ออกมาแล้วประมาณ 8,000 ล้านบาท โดยทยอยซื้อหุ้นมาอย่างต่อเนื่อง